Na osnovu člana 12 Zakona o inovacionoj djelatnosti („Službeni list CG“, broj 82/20), Pravilnika o bližim uslovima i postupku za odobravanje i načinu korišćenja sredstava za inovativne programe i projekte („Službeni list CG“, broj 100/21), Pravilnika o kriterijumima za imenovanje eksperata i postupku ocjene inovacionih programa i projekata („Službeni list CG“, broj 107/21), Odluke Ministarstva ekonomskog razvoja br. 002-350/21-3054/2 od 14. februara 2022. godine, Uredbe o organizaciji i načinu rada državne uprave („Službeni list CG”, br. 049/22, 052/22 i 056/22), Strategije pametne specijalizacije Crne Gore (S3) 2019-2024, Operativnog programa za implementaciju Strategije pametne specijalizacije Crne Gore 2021-2024 s Akcionim planom 2021-2024 i Programa za inovacije 2021-2024

**MINISTARSTVO NAUKE I TEHNOLOŠKOG RAZVOJA**

**o b j a v l j u j e**

**JAVNI KONKURS**

**za dodjelu grantova za ranu fazu razvoja startapova**

1. **UVOD**

Potreba za stimulisanjem inovacija u privredi Crne Gore prepoznata je u strateškim dokumentima za inovacionu djelatnost. Crna Gora je prva zemlja koja nije članica EU, a usvojila je [Strategiju pametne specijalizacije (S3) 2019-2024](https://www.gov.me/dokumenta/18205a91-1afc-4eb7-a5cb-8ad5bd0b7712) i pripadajući Akcioni plan za period 2019-2020. Usvajanjem Strategije, Crna Gora pokreće transformaciju svoje ekonomije i povećanje njene konkurentnosti koncentracijom resursa znanja i njihovim povezivanjem s ograničenim brojem identifikovanih prioriteta, a u kojima Crna Gora ima komparativnu prednost.

Vlada Crne Gore usvojila je i [Program za inovacije 2021-2024](https://www.gov.me/dokumenta/df6526f4-10a1-4a30-b089-1ec770629d33) u cilju objedinjavanja svih programskih linija podrške inovacijama i tehnološkom razvoju, a koje su usmjerene na cjelokupni ciklus razvoja inovacije od same ideje do njene komercijalizacije i izlaska na tržište. Program utvrđuje posebnu liniju podrške ranoj fazi razvoja startapova.

Vlada Crne Gore usvojila i [Operativni program za implementaciju Strategije pametne s specijalizacije Crne Gore 2021-2024 s Akcionim planom 2021-2022](https://wapi.gov.me/download/cdd89e58-084b-47b1-b961-cd536de74ba4?version=1.0), a jedan od ciljeva ovog programa je stvaranje kvalitetnog programskog osnova koji će biti poluga daljeg rada na unapređenju implementacije S3. Akcionim planom 2021-2022 utvrđen je Operativni cilj *4.2. Stimulisanje razvoja inovativnih startapova*, kroz koji se podržava Aktivnost *4.2.2. Podrška ranoj fazi razvoja startapova*.

Ovaj konkurs usmjeren je na podršku za inovativne startap projekte koji nude digitalna rješenja s potencijalom za komercijalizaciju u prioritetnim oblastima S3 strategije, kao i za projekte kojima se podstiču socijalne inovacije u oblasti S3 strategije.

Očekivani rezultati Konkursa treba da budu vidljivi kroz povećanje broja, ali i kvalitet poslovanja startapova koji se zasnivaju na istraživanju i razvoju, te pokazuju potencijal izlaska na globalno tržište, ili kroz povećanje broja inovacija koje doprinose rješavanju društvenih izazova na održiv način. Takođe, očekuje se da će, osim jačanja startap zajednice u Crnoj Gori, ovaj konkurs doprinijeti i nizu digitalnih rješenja, kao i usmjeravanju budućeg rada startap zajednice ka prioritetnim oblastima S3.

1. **PREDMET I CILJ KONKURSA**

**Predmet Konkursa** je sufinansiranje startap projekata koji ce ponuditi digitalna rješenja u četiri prioritetna područja pametne specijalizacije.

**Cilj Konkursa** je unapređenje startap zajednice u Crnoj Gori kroz podsticanje rasta i razvoja postojećih i stvaranje novih startap preduzeća. Konkurs podržava inovativne startap projekte koji nude rješenja s potencijalom za komercijalizaciju u oblastima S3 strategije, kao i za projekte kojima se podstiču socijalne inovacije u oblastima S3 strategije. Kroz ovu finansijsku pomoć omogućava se podrška startapovima da, uprkos novonastaloj situaciji sa COVID-om, nastave razvoj inovativnih rješenja s visokim potencijalom rasta na tržištu ili inovativnih rješenja koja doprinose rješavanju društvenih izazova u prioritetnim područjima S3. Takođe, cilj je i unapređenje poslovanja u vidu jačanja njihovih kapaciteta, održivosti i konkurentnosti. Ovom podrškom se želi doprinijeti povećanju broja startapova i njihovom kvalitetu poslovanja, kao i povezivanju crnogorskog ekosistema sa međunarodnim. Dugoročni efekat koji se želi postići je, s jedne strane, povećanje rasta crnogorske ekonomije ulaganjem u startap zajednicu koja se bazira na istraživanju i razvoju, ima skalabilne poslovne modele te potencijal izlaska na globalno tržište, a u skladu sa prioritetnim područjima pametne specijalizacije. Sa druge strane, očekuje se da će se podsticanjem socijalnih inovacija doprinijeti održivom razvoju crnogorskog društva, a u skladu sa prioritetnim oblastima pametne specijalizacije.

1. **PRIORITETNE OBLASTI**

Prioritetne oblasti Konkursa usklađene su sa Strategijom pametne specijalizacije 2019-2024, kako slijedi:

* Održiva poljoprivreda i lanac vrijednosti hrane;
* Energija i održiva životna sredina;
* Održivi i zdravstveni turizam; i
* Informaciono-komunikacione tehnologije kao horizontalni sektor.
1. **UKUPAN IZNOS FINANSIJSKE PODRŠKE**

**Opredijeljeni budžet za** ovaj Konkurs iznosi 200.000,00 €.

Iznos sredstava kojima će se podržati socijalne inovacije može biti najviše 20% vrijednosti od ukupno dodijeljenih sredstava po ovom Konkursu.

Iznos finansijske podrške koja može biti dodijeljena **po pojedinačnom projektu je od 6.000,00 do 20.000,00 eura.** Ova podrška može iznositi maksimalno do 80% ukupne vrijednosti projekta.

1. **OPRAVDANI TROŠKOVI**

Opravdani troškovi koji se sufinansiraju kroz ovaj konkurs su sljedeći:

|  |  |
| --- | --- |
| **Vrsta opravdanog troška** | **Postotak od ukupnog iznosa traženog od Ministarstva**  |
| troškovi zapošljavanja | do 70% |
| nabavka opreme | do 40% |
| troškovi vezani za razvoj ideje,proizvoda i usluge | do 40% |
| troškovi putovanja(u svrhu internacionalizacije poslovanja, obuke i učešća na startap takmičenjima) | do 20% |
| indirektni troškovi | od 5% do 10% |

1. **DRŽAVNA POMOĆ MALE VRIJEDNOSTI**

Prema vrsti, grantovi koji se dodjeljuju za ranu fazu razvoja startapova smatraju se državnom pomoći male vrijednosti (*de minimis*), te su korisnici granta koji dobiju ovu pomoć u obavezi da postupaju u skladu sa Pravilnikom o listi pravila državne pomoći („Službeni list CG“, broj 35/14, 02/15, 38/15, 20/16, 33/20, 38/20, 130/20 i 44/21) i dužni su da postupaju u skladu sa odredbama iz zakonskih akata kojima se ova oblast uređuje. Ukupan iznos pomoći male vrijednosti (*de minimis*) koja se dodjeljuje jednom korisniku ne smije kumulativno prelaziti 200.000,00 eura tokom bilo kojeg perioda od tri fiskalne godine. Popunjen Obrazac izjave za pomoći male vrijednosti potrebno je dostaviti Ministarstvu.

1. **USLOVI ZA PRIJAVLJIVANJE**
2. ***Ko može biti podnosilac prijave za grant?***

Na ovaj konkurs se mogu prijaviti startapovi koji tek kreću ili imaju poslovnu ideju, kao i startapovi koji već posluju, prošli su ranu fazu razvoja i rade na usavršavanju već postojećeg proizvoda.

Startap je novoosnovano privredno društvo koje nije starije od pet godina i koje kreira, razvija i stavlja u upotrebu inovacije sa visokim potencijalom rasta na međunarodnom tržištu (u smislu člana 10 Zakona o inovacionoj djelatnosti („Službeni list Crne Gore“ br. 82/20)).

Startapovi koji tek kreću ili imaju poslovnu ideju moraju se, prije potpisivanja ugovora sa Ministrastvom nauke i tehnološkog razvoja, registrovati u Centralnom registru privrednih subjekata (CRPS).

Takođe, svi startapovi koji budu predloženi za sufinansiranje, u obavezi su da se upišu u Registar inovacione djelatnosti prije potpisivanja ugovora.

Upis u Registar inovacione djelatnosti vrši se po osnovu Pravilnika o inovacionoj djelatnosti („Službeni list CG“, broj 100/21). Podnošenje zahtjeva za upis u Registar vrši se putem portala [www.inovacije.gov.me](http://www.inovacije.gov.me).

***Napomena:***Na Konkurs se ne mogu prijaviti korisnici tekućih grantova za ranu fazu razvoja startapova, odobrenih po osnovu Javnog konkursa za dodjelu grantova za ranu fazu razvoja startapova iz 2021. godine.

1. ***Koji su finansijski uslovi za prijavu?***

Podnosilac prijave u obavezi je da obezbijedi sopstveno sufinansiranje projekta u minimalnom iznosu od 20% od ukupne vrijednosti projekta. Gore navedeno sufinansiranje projekta mora biti obezbijeđeno u obliku finansijskih sredstava (novčani doprinos), a može biti obezbijeđeno i iz drugih izvora, ali se za sufinansiranje ne smiju koristiti sredstva iz javnog domaćeg i međunarodnog izvora finansiranja (Budžet Crne Gore, relevantni međunarodni fondovi itd.).

1. **BLIŽI USLOVI ZA IZBOR PROJEKATA I PREDNOST PRI IZBORU**

Formalnu ispunjenost uslova za učešće na Konkursu (administrativna provjera) vršiće Ministarstvo.

Nakon administrativne provjere, sve projektne prijave koje su ispunile tražene uslove, biće upućene na evaluaciju.

Proces ocjene prijava će se sprovoditi u skladu sa Pravilnikom o kriterijumima za imenovanje eksperata i postupku ocjene inovacionih programa i projekata („Službeni list CG“, broj 107/21). Ministarstvo će formirati Ekspertsku komisiju, odnosno omogućiti ocjenjivanje prijava u dvije faze na način što će posebnim Rješenjem propisati način evaluacije i imenovati eksperte, a u skladu gore navedenim pravilnikom i sa navedenim kriterijumima u ovom konkursu.

Svi prijavljeni predlozi ocjenjivaće se prema skupu kriterijuma, kako slijedi:

1. Kapacitet tima i plan realizacije (30 bodova);
2. Inovativnost i kvalitet predloženog rješenja (35 bodova);
3. Potencijal za komercijalizaciju inovativnog rješenja (komercijalne inovacije) ili održivost rješenja konkretnog društvenog izazova (socijalne inovacije) (35 bodova).

Sadržaj prijave mora odgovoriti na sve stavke navedene u kriterijumima i pružiti mjerljive i provjerljive informacije.

Bodovanje projekata vrši se na skali od 0 do 100, a pozitivno je ocijenjen projekat koji ukupno ima najmanje 70 od 100 mogućih bodova. U slučaju da bilo koji od kriterijuma bude ocijenjen sa brojem bodova 0 prekida se postupak daljeg ocjenjivanja projekta.

U fazi evaluacije, u slučaju da dva ili više projekata dobiju isti broj bodova prema bližim kriterijumima za izbor projekata, **prednost pri izboru** imaće onaj Podnosilac prijave-privredni subjekat koji je registrovan i obavlja djelatnost u jedinicama lokalnih samouprava (JLS) sa indeksom razvijenosti do 100%[[1]](#footnote-1), odnosno Podnosilac prijave-rukovodilac projekta koji je označio u Projektnoj prijavi da će, u slučaju da projektna prijava bude pozitivno ocijenjena, prije potpisivanja ugovora o grantu registrovati privredni subjekat i obavljati djelatnost u jedinicama lokalnih samouprava (JLS) sa indeksom razvijenosti do 100%.

Na ovaj način primjenjivaće se podrška koja uvažava regionalni aspekt i razvrstavanje JLS prema stepenu razvijenosti[[2]](#footnote-2).

U slučaju da dva ili više projekata koji imaju isti broj bodova ispunjavaju uslov za prednost pri izboru utvrđen ovim konkursom, prednost će dobiti projekat koji ima veći broj bodova po osnovu kriterijuma „Inovativnost i kvalitet predloženog rješenja“.

Lista pozitivno ocijenjenih projekata (predloženih za sufinansiranje) biće objavljena na web stranici Ministarstva, nakon čega će Ministarstvo započeti pregovore sa podnosiocima prijava čiji projekti su predloženi za sufinansiranje.

Lista odabranih inovativnih projekata startapova biće takođe objavljena na web stranici Ministarstva nauke i tehnološkog razvoja.

Ministarstvo nauke i tehnološkog razvoja će svim učesnicima na ovom konkursu uputiti izvještaje o evaluaciji.

1. **SADRŽAJ PRIJAVE PROJEKTA**
2. *Prijava projekta treba da sadrži sljedeće:*
3. Popunjen, potpisan i pečatiran **prijavni obrazac** od strane ovlašćenog lica podnosioca prijave ili ovjeren elektronskim potpisom (ako je podnosilac prijave već osnovano pravno lice) / Popunjen i potpisan prijavni obrazac od strane rukovodioca projekta (u slučaju kada startap u trenutku podnošenja prijave nije registrovan u CRPS-u);
4. **Finansijski plan projekta**;
5. **Kratku prezentacija projekta** (u ppt formatu);
6. **Biografije rukovodioca projekta** i svih **članova projektnog tima**;
7. **Izjavu o obezbijeđenom finansijskom učešću** (najmanje 20% od ukupne vrijednosti projekta), ovjerenu kod notara; i
8. **Pismo/a namjere** od strane zainteresovanih partnera (samo za projekte koji predlažu socijalne inovacije).
9. *Za projekte koji su pozitivno ocijenjeni i predloženi za sufinansiranje, prije potpisa ugovora s Ministarstvom, treba dostaviti i sljedeće potvrde:*
10. **Obrazac izjave za pomoći male vrijednosti (*de minimis* pomoći)**;
11. **Potvrdu o izmirenim poreskim obavezama** ili odgovarajući dokument o reprogramu poreskog duga (treba dostaviti ukoliko je privredni subjekat na tržištu duže od godinu dana);
12. **Potvrdu ili uvjerenje** da protiv privrednog subjekta nije pokrenut i da se ne vodi stečajni postupak i postupak likvidacije;
13. **Izjave Podnosioca prijave** na jednom obrascu, ovjerenom kod notara:

- da kao dio sopstvenog finansijskog učešća u realizaciji projekta nije prikazao sredstva koja su mu dodijeljena iz bilo kojeg javnog domaćeg i međunarodnog izvora finansiranja (Budžet Crne Gore, relevantni međunarodni fondovi itd), a za namjene realizacije istih aktivnosti predloženih u prijavi inovativnog projekta po ovom Konkursu; i

- da je ispunio ugovorne obaveze iz prethodnih projekata finansiranih iz državnog Budžeta, u posljednjih pet godina;

1. **Dokaz da je preduzeće registrovano u Crnoj Gori** (Izvod iz Centralnog registra privrednih subjekata); i
2. Dokaz o upisu u Registar inovativnih organizacija Ministarstvo će pribaviti po službenoj dužnosti.
3. **ROK ZA REALIZACIJU PROJEKTA**

Trajanje predloženih projekata je od 6 do 12 mjeseci.

1. **ROK ZA PRIJAVLJIVANJE**

Prijave na Konkurs potrebno je dostaviti najkasnije do 20. septembra 2022. godine do 15.00 časova, kada će portal biti zaključan.

1. **NAČIN PRIJAVLJIVANJA**

Prijavni obrazac uz propratnu dokumentaciju dostupan je i dostavlja se isključivo online putem webstranice: [www.inovacije.gov.me](http://www.inovacije.gov.me).

***Uputstvo za podnosioce prijava – grantovi za ranu fazu razvoja startapova* čini sastavni dio ovog konkursa.**

***Kontakt osoba za Konkurs u Ministarstvu nauke i tehnološkog razvoja*:**

Nevena Radović, Samostalna savjetnica I

Tel: 020 482 317

Email: nevena.radovic@mek.gov.me

1. Indeks razvijenosti u skladu sa Pravilnikom o utvrđivanju stepena razvijenosti jedinice lokalne samopurave (Sl. list CG, br. 077/19, 113/20), a to se odnosi na sljedeće jedinice lokalne samouprave: sljedećim opštinama:

Petnjica, Andrijevica, Gusinje, Plav, Rožaje, Tuzi, Berane, Bijelo Polje, Šavnik

Mojkovac, Kolašin, Pljevlja, Plužine, Ulcinj, Žabljak, Cetinje, Nikšić, Danilovgrad. [↑](#footnote-ref-1)
2. Zakon o regionalnom razvoju (Sl.list CG, br. 20/11 i 20/15 i 47/19) [↑](#footnote-ref-2)